**Отчет**

**за изпълнение на Програмата на Българското председателство на Съвета на ЕС**

**от компетенциите на Министерството на външните работи /МВнР/**

**Съдържание:**

1. **Изпълнението на Приоритетите на Българското председателство**
	1. Европейска перспектива и свързаност на Западните Балкани
	2. Сигурност и стабилност в силна и единна Европа
2. **Изпълнение на Приоритетите в рамките на форматите на Съвета на ЕС**
	1. Съвет „Общи въпроси“
	2. Съвет „Общи въпроси“ по чл. 50
	3. Съвет „Външни работи“
	4. Съвет „ Външни работи /Развитие”
3. **Заместване на Върховния представител на ЕС по въпросите на външните работи и политиката за сигурност**
4. **Ротационно председателство на ЕС в трети страни**
5. **Дейност на задграничните дипломатически представителства**
6. **Медийна кампания**

С постигнатите резултати като председател на Съвета на Европейския съюз в периода от 1 януари до 30 юни 2018 г. България показа, че е стабилен и отговорен партньор, който участва равностойно с останалите при формирането на европейската политика и разполага с капацитета да работи и да създава консенсус, с който да движи напред процесите в ЕС. Председателството работи върху повече от 180 досиета, като успя да затвори 78 от тях.

Във външнополитически аспект България работи в духа на мотото на Председателството – „Съединението прави силата“. Страната ни успя да постигне единство между държавите-членки и институциите в рамките на Съвет „Общи въпроси“ и Съвет „Външни работи“ по важни въпроси, като подхода към европейската перспектива на Западните Балкани и за заключенията на Съвета по политиката на разширяване и процеса на стабилизиране и асоцииране (приети на 26 юни 2018 г.), преговорните директиви за оттеглянето и Насоките за бъдещите отношения между ЕС и Обединеното кралство след Брекзит (приети през януари и март 2018 г.), постигането на окончателно решение на Съвета за определяне периода на изборите за Европейския парламент.

1. **Изпълнението на Приоритетите на Българското председателство**

**1. Европейска перспектива и свързаност на Западните Балкани**

По време на Българското председателство на Съвета на ЕС, в тясно сътрудничество с Европейската комисия, бе лансиран **нов подход**, потвърждаващ ангажимента на Съюза към Западните Балкани и на страните от региона към ЕС. Той съчетава инструментите на политиката на разширяване с проектната дейност по линия на свързаността (транспортна, енергийна и дигитална инфраструктурна свързаност, задълбочено сътрудничество в сферата на сигурността и разширяване на контактите между хората, включително в бизнес средите). Този подход намери израз и в публикуваната през февруари 2018 г. от ЕК Стратегия за региона – „Надеждна перспектива за разширяване за Западните Балкани и засилен ангажимент на ЕС към тях“.

Централното събитие на Българското председателство по тази тема бе **Срещата на лидерите на държавите членки на ЕС и на Западните Балкани**, която се проведе в София на 17 май 2018 г.. Това бе първият форум на толкова високо ниво, посветен на региона, след Срещата в Солун през 2003 г. Във фокуса на срещата бе темата за свързаността на Западните Балкани и съвместният отговор на общите предизвикателства пред сигурността, като нелегалната миграция, организираната престъпност и тероризма, хибридните заплахи, киберсигурността и дезинформацията. Софийската декларация потвърди европейската перспектива на региона, както и индивидуалния подход при политиката на разширяване на Съюза, въз основа на напредъка в изпълнението на съответните критерии. Приложеният към декларацията Приоритетен дневен ред предвижда редица конкретни мерки за засилено сътрудничество в различните области от значение както за свързаността, така и за успеха на интеграционния процес. Непосредствено след края на Софийската среща бяха подписани и първите споразумения в области като дигиталната и енергийната свързаност.

Чрез своите последователни усилия в рамките на Съвет „Общи въпроси“, започнали още преди поемането на Председателството, България допринесе за поставянето на темата за Западните Балкани на водещо място в дневния ред на ЕС. При отчитане на позициите на всички държави-членки и на напредъка, констатиран от ЕК в редовните доклади по тази тема (април 2018 г.), Председателството успя да осигури консенсус по първите след 2015 г. **Заключения на Съвета** по политиката на разширяване и процеса на стабилизиране и асоцииране (приети на 26 юни 2018 г.) От особено значение за устойчивата стабилност и развитие на региона е решението за започване на предприсъединителни преговори за членство в ЕС с Република Македония и с Албания през юни 2019 г. и провеждане на първите междуправителствени конференции с тези страни до края на 2019 г., след постигане на необходимия напредък в съответните области.

Българското председателство инициира **различни формати на засилен диалог** със страните от региона на политическо и експертно ниво и успя да реализира над **90** събития с участие на представители от Западните Балкани. Това допринесе и за задълбочаването на двустранния диалог на България с всяка от тези страни на високо и най-високо ниво, както и на сътрудничеството във всички сфери от взаимен интерес – икономика, култура, образование, наука и т.н. В периода на Българското председателство бяха осъществени общо **42 посещения** на държавни и правителствени ръководители и на министри от правителствата на страните от Западните Балкани в България и от българското правителство в тези държави.

Председателството допринесе и за взаимния конструктивен ангажимент между ЕС и **Турция**. **Срещата на върха в т. нар. Лисабонски формат ЕС-Турция във Варна в края на м. март 2018 г.** бе ключовото събитие в това отношение, съпътствано от редица дискусии на експертно ниво. Председателството успя да преодолее и всички резерви във връзка с единния текст на Заключенията на Съвета по политиката на разширяване, запазвайки по този начин без промяна статута на Турция като страна-кандидат и стратегически партньор на ЕС в редица ключови области.

**2. Сигурност и стабилност в силна и единна Европа**

*Евроатлантическа интеграция*

В контекста на основните външнополитически приоритети от Програмата, Българското председателство проведе активна политика за поставяне и поддържане на темата за Западните Балкани високо в дневния ред и на НАТО. Европейската интеграция на страните от региона е неразривно свързана с евроатлантическата им интеграция.

България се застъпи и за засилено сътрудничество между НАТО и ЕС при оказване на допълнителна подкрепа за страните от Западните Балкани. Страната ни положи систематични усилия политиката на „Отворени врати“ да залегне високо в дневния ред на Срещата на най-високо равнище на НАТО през юли 2018 г., която завърши с покана към Република Македония за преговори по присъединяване към Алианса.

*Организация за сигурност и сътрудничество в Европа (ОССЕ)*

Българското председателство постави акцент и върху взаимодействието ЕС-ОССЕ в региона на Западните Балкани с фокус върху приноса на полевите мисии на ОССЕ към утвърждаване на демократичните ценности и принципи на ЕС в региона.

Като председател на Съвета на ЕС, България пое координацията на държавите-членки на ЕС в Консултативния комитет по управление и финанси на ОССЕ. Председателството организира и проведе редовните координационни заседания, представи позиции на ЕС пред Консултативния комитет и Подготвителния комитет на ОССЕ по въпроси, свързани с бюджета и управлението на Организацията. Бе взето участие в 22 срещи на държавите-членки на ЕС, 30 заседания във формат 57 ДУ на ОССЕ, редица неформални срещи с ограничен кръг от държави, както и в изготвянето и представянето на 40 изказвания от името на ЕС.

*Разоръжаване и неразпространение*

Българското председателство проведе активна дейност в областта на разоръжаването, неразпространението и експортния контрол, в координация и при водещата роля на ЕСВД. Българското председателство представи ЕС в заседанията на режимите за експортен контрол, като участието бе съвместно с ЕСВД.

Българското председателство изготви, координира и произнесе заявление от името на ДЧ на ЕС в Хага (ОЗХО) по случая „Скрипал“. Това бе първото заявление на ДЧ на ЕС по този случай. Изготвената от Председателството позиция послужи за основа на последващи общи позиции на държавите членки на ЕС в Ню Йорк, Женева и Виена, както и за заявлението на Съвета „Външни работи“ от 19 март.

На 17 и 18 май Председателството проведе неформална среща на директорите на ДЧ на ЕС по въпроси на разоръжаването. Договорено бе заявление на ЕС по ядреното разоръжаване, като бяха обсъдени още Иран, Сирия и КНДР, както и случаите на употреба на химическо оръжие. Срещата бе председателствана от България по изрично настояване на ЕСВД като жест към Българското председателство.

*Борба с антисемитизма*

В рамките на председателството бяха организирани редица събития, посветени на борбата с антисемитизма, които значително допринесоха за повишаване видимостта на темата в европейския дневен ред и за засилване на контактите и диалога между ЕС и Международния алианс за възпоменание на Холокоста (МАВХ), който през ноември т.г. ще разгледа кандидатурата на страната ни за пълноправен член.

Основни събития в това отношение бяха Първата среща на национални координатори по борба с антисемитизма от ДЧ на ЕС и страните-кандидатки по покана на българското председателство, в рамките на кръгла маса в Брюксел на 15 май т.г. както и Семинарът по въпросите на Холокоста и борбата с антисемитизма, речта на омразата и престъпленията от омраза, организиран съвместно от МВнР и Яд Вашем в София на 22-23 май.

1. **Изпълнение на Приоритетите в рамките на форматите на Съвета на ЕС**

**1. Съвет „Общи въпроси“**

Министерството на външните работи продължи да осъществява цялостната координация по подготовката и провеждането на заседанията на **Съвет „Общи въпроси“ и Съвет „Общи въпроси“ по чл. 50**. Те се председателстваха от вицепремиера и министър на външните работи Екатерина Захариева. Под нейно ръководство двата Съвета проведоха по пет заседания. В рамките на Съвет „Общи въпроси“ бе постигнат напредък по 13 досиета.

В този Съвет сред ключовите постижения на Българското председателство е приемането на Регламент относно статута и финансирането на европейски политически партии и фондации.

Бе постигнато и **окончателно решение на Съвета за определяне периода на изборите за Европейския парламент**. След направения от България компромис те ще се проведат на 23-26 май 2019 г. След излизането на Великобритания от ЕС ще бъдат избрани общо 705 депутати. Останалите места до сегашните 751 се запазват за потенциални бъдещи разширявания на ЕС. Никоя от държавите-членки няма да загуби места за депутати, като България запазва своите 17.

Председателството ни осигури **плавен и навременен старт на преговорния процес по Многогодишната финансова рамка (МФР) за периода след 2020 г.,** като първо организира задълбочен обмен на мнения между страните членки и след изграждане на консенсус по най-съществените политически цели, които бюджетът да осъществи, започна аналитична работа по пакета. Първият политически дебат по следваща МФР се проведе на 14 май на Съвета, председателстван от министър Захариева.

Специално предизвикателство бе безпрецедентното задействане на процедура по чл.7, ал.1 от Договора за ЕС по върховенството на закона в Полша. Темата се разгледа на всички заседания на СОВ по време на Българското председателство, което проведе „тиха дипломация“ за насърчаване на диалога между ЕК и Полша.

**2. Съвет „Общи въпроси“ по чл. 50**

При Българското председателство **преговорите по излизането на Великобритания от ЕС** навлязоха в решителната си фаза. На 29 януари 2018 г. Съвет „Общи въпроси“ по чл. 50 прие директивите за преходния период, а през м. март 2018 г. бе постигнат значителен напредък по проекта на Споразумението за оттегляне и бяха приети Насоките на Европейския съвет за рамката на бъдещите отношения между ЕС и Великобритания.

**3. Съвет „Външни работи“**

В рамките на българското председателство на Съвета на ЕС, заместник министър-председателят по правосъдната реформа и министър на външните работи Екатерина Захариева взе участие в редовните заседания на министрите на външните работи **Съвет „Външни работи“ (СВнР)**.

България подкрепи прилагането на **Глобалната стратегия за външна политика и политика за сигурност на ЕС** под ръководството на Върховния представител.

**Западните Балкани** бяха централна тема на дискусиите на почти всички формати по линия на Общата външна политика и политиката за сигурност на ЕС, домакинствани от България. Темата бе основна и на неформалната среща на министрите на външните работи на ЕС във формата „Гимних“, която се проведе в София на 15-16 февруари 2018 г. Срещата се превърна в първата възможност за външните министри на ДЧ да обсъдят публикуваната на 6 февруари 2018 г. Комуникация на Комисията - „Надеждна перспектива за разширяване за Западните Балкани и засилен ангажимент на ЕС към тях“. Бяха обсъдени възможностите за подобряване и задълбочаване на сътрудничеството със страните кандидатки в областта на сигурността и отбраната. Дискусията бе от голямо значение за подготовката на Съмита през месец май.

На 28 май в Брюксел България и Австрия организираха работна закуска на министрите на външните работи на ДЧ и Върховния представител на ЕС по въпросите на външните работи и политиката на сигурност Федерика Могерини с министъра на външните работи на Република Македония.

**Европейското съседство** бе друг важен приоритет за България по време на нейното председателство. В тази връзка бяха проведени множество дискусии по въпроси, свързани с бъдещето развитие на **Източното партньорство**. Особено внимание бе обърнато на обстановката и събитията в Молдова и Украйна. България също така активно допринесе и към подготовката на Съмита ЕС-Украйна (9 юли 2018, Брюксел).

Важен фокус бе поставен и върху **Иран**, предвид несигурността около запазването на Съвместния всеобхватен план за действие по иранската ядрена програма с оглед на оттеглянето на САЩ от него.

Като Председател на ЕС България работи за укрепване и задълбочаване на отношенията на Съюза с ключовите стратегически съюзници и **трансатлантически партньори** САЩ и Канада**,** както и за по-нататъшното развитие на икономическите връзки с партньори от **Близкия изток, Африка, Азия и Тихия океан**.

Основна тема бе развитието на отношенията **ЕС-САЩ** в контекста на администрацията на президента Тръмп. В рамките на Председателството, по отношение на Канада работата на Съвета се базира на механизмите, залегнали в CETA и SPA, като на 4 декември 2017 г. се проведе първото заседание на Съвместния комитет на министрите, а през м. юни бе съгласуван проектът за текст на годишния доклад за отношенията ЕС-Канада.

Успешно бе съгласувана амбициозна декларация за сътрудничеството на **ЕС с НАТО** (приета на 10 юли 2018 г.), с която двете организации се ангажират със създаването на съвместна платформа за оценка на заплахи, включително от тероризъм.

Конкретни резултати бяха постигнати и в отношенията на ЕС със страните от региона на **Латинска Америка и Карибите**. България активно подкрепи установяването на продуктивен диалог с цел мирно и демократично разрешаване на ситуацията във Венецуела.

България продължи да търси всеобхватен подход към предизвикателствата, свързани с **миграцията**, отчитайки както вътрешните, така и външните измерения на проблема. Приносът на България за укрепването на външната граница на Европейския съюз и граничния контрол се оценява високо.

Най-сериозен напредък в изпълнението на Глобалната стратегия на ЕС бе отбелязан в областта на **сигурността и отбраната**. Един от успехите на Българското председателство бе успешното приключване на триалозите с Европейския парламент и Европейската комисия и приемането на Регламента за създаване на Европейска програма за индустриално развитие в областта на отбраната (EDIDP).

Работата по **Постоянното структурирано сътрудничество** навлезе в практическа фаза, със запазване на значението на политическото измерение на инициативата, като Съветът прие няколко ключови документа, вкл. Решение за стартиране на първите 17 проекта по инициативата. Предстои приемане на Решение за участието на трети страни в инициативи и Решение за втория пакет от проекти.

По време на Българското председателство започна и процесът по засилване на **гражданските способности на ЕС за действие при кризи и конфликти**. Целта е постигане на развитие на гражданското измерение на Общата политика за сигурност и отбрана, което да бъде съизмеримо с напредъка по военното измерение.

**4. Съвет „Външни работи/Развитие“**

На 24 януари 2018 г. заместник министър-председателят по правосъдната реформа и министър на външните работи Екатерина Захариева представи приоритетите на Българското председателство в областта на развитието по време на изслушване пред Комисията по развитие в Европейския парламент. За периода на Председателството България участва активно в **заседанията на Съвета „Външни работи/Развитие“ през февруари и май 2018г.** На двете заседания се разгледаха редица въпроси от особена важност за бъдещето на Съюза: инструментите за външно финансиране в новата Многогодишна финансова рамка; изготвяне на преговорен мандат за ново споразумение за сътрудничество между ЕС и 79 държави от Африка, Карибите и Тихоокеанския басейн (АКТБ) (т.нар. процес Пост-Котону); създаване на Европейска банка за развитие в рамките на ЕИБ, която да служи в реализацията на Европейския външен инвестиционен план, и др.

Най-видимият резултат от активната дейност на Българското председателство на Съвета на ЕС е одобреният на 22 юни **преговорен мандат на ЕС за бъдещо партньорство с държавите от АКТБ.**

Бяха проведени и редица международни конференции – за възстановяване на Ирак, по Източна Украйна, по Сомалия, Сирия, Южен Судан и други, които спомогнаха да се насочи международно внимание и да се потвърди международната подкрепа за подобряване на тежката хуманитарна ситуация в споменатите държави.

Българското председателство положи **значителни усилия за по-нататъшното привеждане в действие на връзката хуманитарната помощ и развитие**.

По време на Председателството, в изпълнение на заявените приоритети и в съответствие с апела приет от Световния хуманитарен форум през 2016 г., България се присъедини към *Хартата за включването на хората с увреждания в хуманитарната дейност*, както и към *Призива за действие за защита от насилие, основаващо се на пола, в извънредни ситуации*.

**III. Заместване на Върховния представител на ЕС по въпросите на външната политика и политиката за сигурност**

Съгласно установената практика външният министър на ротационното председателство на ЕС замества Върховния представител Могерини в различни срещи и формати, в които тя няма възможност да участва и за които отправя изрична молба за заместване. Заместник министър-председателят по правосъдната реформа и министър на външните работи г-жа Екатерина Захариева представлява ЕС в **16-ата среща на Съвета за сътрудничество ЕС-Казахстан,** (26 февруари 2018 г., Брюксел). Основни теми на срещата бяха успешното прилагане на Споразумението за засилено партньорство и сътрудничество между ЕС и Казахстан, както и реформите, протичащи в страната, и икономическото и търговско сътрудничество между Брюксел и Астана.

 Г-жа Захариева бе съпредседател на министерската **среща в рамките на политическия диалог между ЕС и Южноафриканската общност за развитие (САДК)**, която се проведе в Претория на 28 март 2018 г. Делегациите на ЕС и САДК обсъдиха резултатите от срещата ЕС-Африкански съюз (АС) в Абиджан през ноември 2017 г. и мобилизирането на инвестиции за региона в области от ключово икономическо значение за АС.

Министър Захариева ръководи делегацията на Европейския съюз на **срещата на външните министри на Г-20**, домакинствана от аржентинското председателство в Буенос Айрес на 21-22 май 2018 г. По време на дискусията външните министри отделиха внимание и на реформата в ООН, инициирана от генералния секретар Антониу Гутериш.

Г-жа Захариева представлява Европейския съюз на срещите между **ЕС и Групата страни от Африка, Карибите и Тихоокеанския басейн (АКТБ)**, които се проведоха в период на активна работа на Българското ротационно председателство за приемане на мандат за преговори на ново споразумение Пост-Котону. На 31 май се проведе **годишната среща на министрите**, последвана от **35-ото заседание на Съвместната парламентарна асамблея на АКТБ и ЕС** в Брюксел на 20 юни.

На 25 юни в Люксембург се проведе и **9-ото заседание на Съвета за стабилизиране и асоцииране ЕС-Черна гора**, последвано от **11-ото заседание на Конференцията за присъединяване на Черна гора** на равнище министри, в рамките на която бе отворена глава 17 „Икономическа и парична политика“ в преговорите на ЕС с тази страна.

В същия ден се проведе и **8-то заседание на Конференцията за присъединяване на Сърбия**, на което, на равнище министри, бяха отворени две нови преговорни глави - глава 13 „Рибарство“ и глава 33 „Финансови и бюджетни разпоредби“. Делегацията на Европейския съюз на заседанията беше водена отново от вицепремиера и министър на външните работи Екатерина Захариева, от името на Българското председателство на Съвета на ЕС.

**IV. Ротационно председателство на ЕС в трети страни**

След влизането в сила на договора от Лисабон (01.12.2009 г.) и създаването на Европейската служба за външна дейност и поста на Върховен представител за общата външна политика и политика за сигурност, функциите на местно представителство на ЕС в трети страни бяха поети от делегациите на ЕС. Изключение от това правило има за държави, в които няма акредитирана на място делегация на ЕС или тя е временно закрита. В тези държави местното председателство продължава да се осигурява на ротационен принцип от представителствата на ДЧ на ЕС акредитирани на място, в тясно сътрудничество с ЕСВД.

Основните функции на местното председателство са политически, координационни, логистични и протоколни.

България пое местното ротационно председателство с 6 месеца по-рано в някои държави поради липсата на посолства на Естония (тогава председател на Съвета). Така от 1 юли 2017 г. бе поето местното председателство в Катар и Монголия, а от 1 септември – в Иран, като в Монголия приключи на 2 ноември 2017 г. след откриване на Делегация на ЕС. От 1 януари до 30 юни 2018 г. българските посолства поеха председателството в Кувейт и КНДР и продължи това в Катар и Иран. Следва да се отбележи наличието на динамична обстановка в Иран, КНДР и Катар.

**V. Работа на задграничните дипломатически представителства на България**

Дейността бе съсредоточена основно в *четири направления*:

* представяне на приоритетите и Програмата на Българското председателство (в периода януари – март 2018 г.);
* презентиране на резултатите на Председателството в края на мандата (м. юни 2018 г.);
* своевременно информиране за позициите на страните по акредитация по важни за Председателството теми и осигуряване на нужната подкрепа за инициативите на България (например по темата за Западните Балкани);
* възможно най-широко популяризиране на България, нейната култура, традиции, историческо наследство, възможности за туризъм и инвестиции.

В редица от организираните събития по тези направления участваха високопоставени представители на страните-домакини, включително президенти, министър-председатели, депутати, външни и секторни министри.

Специален фокус в Комуникационния план бяха държавите от ЕС, а също и страните от Западните Балкани, предвид приоритетното за България значение на интеграцията на региона. Сред най-популярните инициативи, проведени в тази група страни, бяха „Български сезон във френските Алпи“ във Франция, фестивалът „Сараевска зима“ в Босна и Херцеговина, на който България бе фокусна страна, спектакълът „Открий България“ на Капитолийския площад в Рим, концерт в Кралския дворец във Варшава, музикалното турне One Love Tour, открито от министрите на външните работи на Република България и Република Македония Екатерина Захариева и Никола Димитров в Скопие.

Приоритетна група за комуникация на Председателството зад граница бяха и страните от Източното партньорство, както и държавите, където няма делегация на ЕС - Иран, Катар, Кувейт, КНДР, Монголия. Сред добрите практики тук могат да бъдат посочени концерт на Катарската филхармония с гост-диригент Йордан Камджалов в Доха, вечери на българското кино в Техеран, прожекции на български филми в Казахстан, младежки конкурс за есе на тема „ЕС през 2030 г.“ в Грузия.

Традиционно в програмите на задграничните ни представителства присъстваха и изложбите, като акцент сред тях бяха "Пътуващите експозиции" - основен проект на Държавния културен институт, който се реализира съвместно с мисиите зад граница. Сред най-популярните експозиции, представени от ДКП във връзка с Българското председателство, бяха „Силата на гражданското общество – съдбата на евреите в България“, „ Иван Шишманов и Обединена Европа ”, „Гутенберг и славянският свят“, „Азбука и история“ „Светлината на буквите“, фотографските експозиции „Аромати от България“ и „Пъстра България“.

**VI. Медийна кампания**

Зад граница беше организирана и проведена медийна кампания. В резултат бяха публикувани обширни материали за приоритетите на Председателството във водещи европейски издания, както и излъчени редица интервюта и репортажи в европейски телевизии.

Организирани бяха и посещения на групи от чуждестранни журналисти в България, при които бе отчетен положителен ефект върху медийния образ на Българското председателство. Най-мащабното от тях бе проведено през януари, когато около 60 кореспонденти от Брюксел посетиха страната ни и проведоха редица срещи, включително с министър-председателя Бойко Борисов и министъра на външните работи Екатерина Захариева.

По темата за Западните Балкани, Министерството на външните работи инициира заснемането на два аудиовизуални продукта - кратък информационен филм и видеоклип с участието на граждани на държави от региона, живеещи в България. Двата продукта бяха излъчвани по време на неформалната среща на министрите на външните работи на ЕС „Гимних“ в София. Краткият видеоклип влезе и в кинопрегледа на киносалони „Арена“ в страната. Изработени бяха и 3 вида информационни брошури за България, които бяха разпространени от българските задгранични представителства в чужбина с цел повишаване на видимостта на страната ни.